Rosa Lund (EL), 2023-04-11:
På en eller anden måde skulle man tro, at vi alle sammen ville være tilfredse, for nu kommer der endelig et lovforslag om at undersøge den her sag, og hvor er det dog dejligt, at regeringen har lyttet til oppositionen!
Så læser man lovforslaget, og så tænker man
: Altså, hvad er det egentlig, regeringen forestiller sig at man skal nå til bunds i med det her lovforslag?
For store dele af den sag, vi diskuterer her i Folketingssalen i dag, vil ikke blive belyst med det lovforslag, som regeringen præsenterer her.
Det er et alt for smalt undersøgelsesgrundlag.
Jeg tror, at alle, der har arbejdet med kommissioner herinde, godt ved, at man skal formulere ret præcist, hvad det er, man gerne vil have undersøgt – ikke fordi man ikke har tillid til de mennesker, der sidder i kommissionen, men for at sikre sig, at de mennesker, der sidder i kommissionen og skal lave undersøgelsen, udfører den opgave, de får stillet.
Derfor er det ret vigtigt at være præcis.
Derfor er det også ret vigtigt at lave genstandsfeltet for undersøgelsen så bredt som muligt, så man kan få så meget som muligt med, og det sker desværre ikke med det her lovforslag.
Jeg kan blive bekymret – tror jeg jeg vil sige – for, at regeringen tænker: Nu har oppositionen fra højre til venstre råbt og skreget om, at de gerne vil have undersøgt den her sag, så nu laver vi et lovforslag, hvor vi lige bilder dem ind, at nu undersøger vi noget af det her, og så er de nok glade.
Det er, som om regeringen ikke tror, at vi kan finde ud af at læse lovforslag.
Men det kan vi godt, må jeg bare sige.
Og det, der ligger her, er ikke tilfredsstillende.
Det synes jeg også man har kunnet høre på debatten i dag.
Jeg og vi i Enhedslisten synes, at den egentlige skandale i den her sag er, at man ikke vil undersøge det kabelsamarbejde, som har fundet sted mellem USA og Danmark, som potentielt set har overvåget rigtig, rigtig mange danskere.
Det er jo den egentlige skandale.
Det er den ene ting.
Så er der den anden ting, som handler om hjemsendelsen af FE-medarbejdere, som lovforslaget koncentrerer sig om.
Vi i Enhedslisten og jeg synes, at det jo er fint nok, at man hjemsender nogle medarbejdere, mens man undersøger, om der er gået noget galt, og hvad der er gået galt.
Det har vi sagt helt fra start af.
Derfor støtter vi også op om, at den del selvfølgelig skal undersøges.
Det, som vi bare ikke forstår i Enhedslisten, er, hvorfor man ikke, når nu man er i gang, undersøger hele spørgsmålet.
Det må jeg bare sige.
Man undersøger ikke bredt nok; man undersøger ikke tidsnok, og man undersøger ikke tidsmæssigt bredt nok.
Det, der jo er problemet her, er, at alle de her sager, der kredser om de her hjemsendelser – både sagen om Ahmed Samsam, sagen om Lars Findsen, som flere har været inde på her, og sagen om Claus Hjort Frederiksen, som også har været nævnt, bl.a. af ordføreren for Liberal Alliance – efterlader befolkningen og Folketinget med en masse spørgsmål.
Der er rigtig mange ting, vi ikke ved.
Det bliver så fremlagt – forkert, synes jeg – af regeringsordførerne, som om vi ikke skulle have tillid til efterretningstjenesterne.
Det er da ved gud ikke det, det handler om.
Det handler om, at i et demokrati skal Folketinget og befolkningen have mulighed for at føre demokratisk kontrol, og det har vi ikke nu – slet ikke med det her lovforslag.
Jeg synes i virkeligheden, at det her burde give det stof til eftertanke hos alle partier, at de her sager kunne være undgået, hvis vi i Folketinget havde en bedre kontrol med efterretningstjenesterne.
Vi kan bare kigge til Norge – vi skal ikke særlig langt – hvor man har kontroludvalg, hvor alle partier er repræsenteret.
Det er ikke sådan, at Norges efterretningstjenester er brast fuldstændig sammen af det, eller at der er lækket norske statshemmeligheder ud over det hele, fordi man faktisk har en seriøs demokratisk kontrol med sine efterretningstjenester.
Jeg synes i virkeligheden, det var det, den her debat burde ende ud i, nemlig at vi sikrer, at der er en ordentlig demokratisk kontrol med efterretningstjenesterne.
Det vil regeringen så ikke være med til.
Vi kommer i Enhedslisten til at bakke op om de ændringsforslag, som har været skitseret af andre partier.
Vi håber, at vi kan mødes, i hvert fald i oppositionen, om en del flere ændringsforslag, så vi kan få undersøgt det her til bunds.
Det synes jeg ærlig talt er det eneste, der er værdigt for vores demokrati.